Raamatu ja roosi päeva eel, 22. aprillil kuulutati Tartu Mänguasjamuuseumi Teatri Kodus välja Tartu lastekirjanduse auhinna (Lapsepõlve auhinna) laureaat. Auhinna võitis Reeli Reinaus raamatuga „Kuidas mu isa endale uue naise sai“, mille andis välja kirjastus Tänapäev. Auhinnale kandideerisid 2016. aastal ilmunud laste- ja noorsooraamatute autorid.
#000001
Reeli Reinaus (1977) tuli lastekirjandusse 2008. aastal jutustusega „Saladuslik päevik”. Sestpeale on temalt igal aastal ilmunud üks-kaks laste- või noorteraamatut. Tänaseks on tema kontol koos paari täiskasvanutele kirjutatud teosega üle 20 raamatu. Reeli Reinaus tabab hästi eeldatava lugeja maitset ja vajadusi ja ning peab silmas ka tema vastuvõtuvõimet. Tema käes õnnestuvad ühtviisi laste argielu kirjeldused, probleemromaanid noortele, kriminullid ja müstikaga pikitud põnevuslood (allikas: Eesti Lastekirjanduse Keskuse koduleht).
#000002
Auhinna võitnud „Kuidas mu isa endale uue naise sai“ on žürii hinnangul kaunikesti naljakas näkiliste välimääraja lastele, kus aastate eest leseks jäänud isa püüab teismelise tütre abil uut elukaaslast leida. Kogu naiseotsimise lugu on kirjutatud kenas ja korralikus emakeeles, rahulikult ja asjalikul toonil. Tegemist on optimistliku ja sooja looga, mis ütleb, et igaühe jaoks on kuskil keegi, tarvis on vaid uskuda, otsida ja see õige üles leida.
#000003
Žürii soovitab raamatut nii väikestele kui ka suurematele lugejatele, sest raamatut on kerge lugeda, peatükid on varustatud täpsete pealkirjadega, mis tekitavad huvi edasi lugeda ja annavad mõnusa eelhäälestuse. Raamatule on toredad illustratsioonid teinud Maarja-Liisa Plats.
#000004
Tartu lastekirjanduse auhinnale kandideerisid Reeli Reinausi kõrval Aino Pervik raamatuga „Hädaoru kuningas“ (Tänapäev), Kätlin Kaldmaa raamatuga „Halb tüdruk on jumala hea olla“ (Varrak), Kadri Lepp raamatuga „Poiss, kes tahtis põgeneda“ (Tänapäev) ja Kairi Look raamatuga „Härra Klaasi pöörane muuseum“ (Tallinna Keskraamatukogu).
#000005
Lapsepõlve auhinna esimene laureaat oli Kairi Look raamatuga “Peeter, sõpradele Peetrike”, möödunud aastal võitis auhinna Andrus Kivirähk raamatuga “Oskar ja asjad”.
#000006